钦定古今图书集成/明伦汇编/氏族典/第229卷 > 杨承信
## 钦定古今图书集成/明伦汇编/氏族典/第229卷 > 杨承信

按《宋史杨承信传》：“承信字守真，其先沙陁部人。父光
远，仕晋至太师寿王。承信，光远第三子。幼以父任，自
义武军节院使领兰州刺史，历宣武、平卢二军牙校。
开运初，光远以青州叛，少帝遣李守贞等讨之，承信
兄承勋劫其父以降。青州平。光远死，承信与弟承祚
诣阙请死，诏释之，以承信为右羽林将军，承祚为右
骁卫将军，寻安置郑州。”初，光远送款契丹求援，兵未
至而光远降。及契丹来寇，承勋时为郑州防御使，召
数其罪杀之。以承信为平卢军节度，继父职。仕汉，历
安、鄜二州节度，累加检校太师。周广顺初，加同平章
事。宋初，加兼侍中，来朝，会征李筠，命为泽州西面都
部署。筠平，移镇河中。乾德元年，封赵国公。二年，卒，年
四十四。赠中书令，录其孙松为奉职。